FI Euroopan unionin virallinen lehti CE 78/359

(2004/C 78 E/0378)

KIRJALLINEN KYSYMYS E-0906/03

esittäjä(t): José Ribeiro e Castro (UEN) komissiolle

(24. maaliskuuta 2003)

Aihe: Kuuba — Cotonoun sopimus — ihmisoikeudet

Ottaen huomioon, että

a) komission jäsen Paul Nielson on parhaillaan Kuubassa Euroopan komission lähetystön avaamista varten,

b) Kuuba on ilmoittanut haluavansa liittyä Cotonoun sopimukseen,

c) Euroopan unioni on Kuuban tärkein kauppakumppani,

d) neuvoston yhteisen kannan 96/697/YUTP (1) mukainen Euroopan unionin Kuuban-politiikka on perustunut vuoropuheluun, jolla on pyritty edistämään monimuotoiseen demokratiaan siirtymistä,

e) jäsenvaltiot ovat järjestelmällisesti tuominneet Kuuban Yhdistyneiden Kansakuntien ihmisoikeustoimikunnassa,

f) Euroopan unionin puheenjohtajavaltio ilmaisi vuonna 1999 syvän huolestuneisuutensa Kuuban rikoslakiin tehdyistä muutoksista, jotka rajoittivat entisestäänkin kansalaisten oikeuksien käyttöä,

g) vuoden 2002 Saharov-palkinnon saaja Oswaldo José Paya Sardinãs ilmoitti 16. joulukuuta 2002 Euroopan parlamentissa, että jotkut hänen ystävistään olivat joutuneet todellisten terroritekojen uhreiksi ja että jos Kuuban hallitus aikoo todella allekirjoittaa Cotonoun sopimuksen, sen olisi otettava huomioon sopimukseen sisältyvä ihmisoikeuskysymystä koskeva lauseke,

pyydän komissiota vastaamaan seuraaviin kysymyksiin:

— Onko Kuuban poliittisen johdon käyttäytyminen muuttunut niin, että Kuuban ja EU:n välisten suhteiden lähentäminen — nimenomaan Kuuban liittymisellä Cotonoun sopimukseen — olisi perusteltua? Mitä Kuuban demokratiakehitystä koskevia konkreettisia tuloksia Euroopan unionin Kuuban-politiikalla on saavutettu? Pyrkiikö komissio edistämään Kuuban liittymistä Cotonoun sopimukseen, ja mitä tuloksia se toivoo saavuttavansa ja millä aikavälillä se odottaa ne saavuttavansa? Mikä on komission arvio Kuubasta, sen poliittisesta järjestelmästä ja sen hallituksen toiminnasta?

Poul Nielsonin komission puolesta antama vastaus

(17. kesäkuuta 2003)

EU kantaa jatkuvasti syvää huolta perusvapauksien ja poliittisten oikeuksien kunnioittamisesta Kuubassa. Jäsenvaltiot panivat viime vuonna merkille joitakin myönteisiä merkkejä arvioidessaan yhteistä kantaa 11. ja 12. kerran, mutta suurta edistystä ihmisoikeuksien kunnioittamiseksi tai todellista kehitystä kohti pluralistista demokratiaa ei edelleenkään ole havaittavissa.

Tilanne Kuubassa on sittemmin saanut hyvin kielteisen käänteen: toisinajattelijoita pidätettiin sankoin joukoin 18.—25. maaliskuuta, heidän oikeudenkäyntinsä ovat olleet epäoikeudenmukaisia ja saamansa tuomiot mielivaltaisia ja kohtuuttomia, minkä lisäksi käytännössä vallinnut kuolemanrangaistuksen soveltamattomuus lopetettiin huhtikuun alussa, jolloin kolme kuubalaisen lautan kaappaamisesta tuomittua henkilöä teloitettiin.

Kyseiset tapahtumat ovat saaneet EU:n reagoimaan nopeasti. Parlamentti, neuvosto ja komissio ovat tuominneet tilanteen jyrkästi. Euroopan parlamentin 10. huhtikuuta antamassa päätöslauselmassa sekä neuvoston 26. maaliskuuta ja 14. huhtikuuta antamissa päätöslauselmissa vankien vapauttaminen ja Kuuban liittyminen Cotonoun sopimukseen on kytketty toisiinsa.

Komissio päätti 30. huhtikuuta lykätä Kuuban Cotonoun sopimukseen liittymistä koskevan hakemuksen käsittelyä esittäen syyksi sen, että viimeaikaiset tapahtumat eivät puolla Euroopan unionin ja Kuuban välistä yhteistyötä.

Kuuban viranomaiset vetivät hakemuksen pois 16. toukokuuta.

Viimeisen kysymyksen osalta komissio katsoo, että Kuuban, joka on yksi maailman viimeisimmistä kommunistivaltioista, nykyhallinto ei ole demokraattinen eikä aja markkinapohjaista taloutta. Näin ollen kyseessä on hallinto, jonka kanssa on jatkettava vahvistettua vuoropuhelua rauhanomaisen pluralistiseen demokratiaan siirtymisen tukemiseksi, ihmisoikeuksien ja perusvapauksien kunnioittamiseksi samoin kuin kestävän kehityksen edistämiseksi ja kuubalaisten elintason parantamiseksi.

(1) EYVL L 322, 12.12.1996, s. 1.